ТIуапсэ Пресс - Археологхэм яаужырэ IофшIагъэм фэгъэхьыгъэ зэдэгущыIэгъу\nАрхеологхэм яаужырэ IофшIагъэм фэгъэхьыгъэ зэдэгущыIэгъу\nadmin - 2014-09-07 20:12:31\nТарихъ пкъыгъохэм алъы­хъухэрэ археологхэм яаужырэ IофшIагъэ зыщыдгъэгъуазэ тшIоигъоу Адыгэ Республикэм и Лъэпкъ музей шIэны­гъэмкIэ иIофышIэу, Урысыем ижурналистмэ я Союз хэтэу, Адыгеим культурэмкIэ изаслуженнэ IофышIэу Тэу АслъангущыIэгъу тыфэхъугъ.\n- Илъэс къэс Краснодар псы­убытыпIэм дэт псым зыкIыра­гъэчыкIэ, археологием исаугъэтхэр къычIэщыжьых, - къеIуатэ Тэу Аслъан. - Ащ фэдэ уахътэ къызыхэкIыкIэ, тымышIэ­щты­гъэ пкъыгъоу къэдгъотырэр бэ.\n- Мыгъэ шъулъыхъозэ къычIэшъухыгъэр макIэп. Аужырэ лъыхъонхэу Iоны­гъом и 19-м зэхэшъущагъэмэ сыда къагъэлъэгъуа­гъэр?\n- Гурыт лIэшIэгъухэм къошынхэр зыщашIыщтыгъэ хьакухэр къэдгъотыгъэх. Тэуехьаблэрэ Нэчэрэзые нахьыпэкIэ зыщыпсэущтыгъэ чIыпIэмрэ ащ фэдэ хьакухэр къащыдгъотыгъэх. Адыгэ Республикэм и Лъэпкъ музей ипащэ игуадзэу Шэуджэн Налмэс тэ, археологхэм, къыддыригъашти, гъогу тытехьагъ. ЛэупэкIэ Нурбыйрэ Пщыпый Фатимэрэ купым хэтыгъэх.\n- ШъузыщытIэгъэ чIыпIэр къытаIоба.\n- Тэуехьаблэ икъохьапIэкIэ псэупIэжъэу Пхъэгъугъапэм пэмычыжьэу хьакухэр къыщыд­гъотыхи, пэшIорыгъэшъэу тыуп­лъэкIугъэх. Мыхэм гъэпсыкIэу яIэр нахь куоу зэтымыгъашIэ хъущтэп.\n- Ащ пае сыда гъэцэкIэгъэн фаер?\n- Экспедициехэр зэхэтымыщэхэ хъущтэп. ПсэупIэм пэсэ­рэ лъэхъаным къыщыублагъэу цIыф­хэр тесыгъэх. Псым къычIи­гъэщыгъэхэу къэтыугъоигъэмэ ащыщых Мыекъопэ культурэм хэхьэрэ къошыныр. Ар зэхэдгъэп­кIэжьын тлъэкIыщт итеплъэ къэнэным фэшI.\n- Къэжъугъотырэ пкъы­гъомэ гъогукIэмэ шъуатыращэба?\n- Апэу тызэрихьылIагъэмэ ащыщ джэрз пасэм унэм рагъэуцощтыгъэ етIэ гъэжъагъэм хэ­шIы­кIыгъэ хьакум ычIэгъ зыты­рашIыхьэщтыгъэр. Мыщ фэдэ псаоу нахьыпэкIэ къэдгъотыгъэп. ГъэшIэгъоныр машIор зыща­шIыщтыгъэм ышъхьашъо зэфэ­дэкIэ пIоблэ ужыр къызэрэтенагъэр ары. Ащ къеушыхьаты, илъэс мини 5 фэдизкIэ узэ­кIэ­Iэбэжьмэ, пIоблэ шIыным адыгэхэр фэIэпэIасэхэу зэрэпылъыгъэхэр.\n- Зэфэхьысыжьэу пшIырэмкIэ тизэдэгу­щыIэгъу тыухы сшIоигъу.\n- Нурбый, зы мафэм къы­кIоцI къэтлъэгъугъэм экспедицие зэгъэфагъэ ищыкIагъ, ыуплъэкIун фаер бэ. Ар зэхэтымыщэмэ, ти­лъэпкъ итарихъ щыщэу чIэтынэ­щтыр зыфэдизыр зыми ышIэрэп.\nАрхеологхэм къагъотырэ пкъы­гъохэр Адыгэ Республикэр за­гъэпсыгъэм ия 21-рэ илъэс пагъо­хых. ТапэкIи тылъыхъощт, лъэпкъым ишIэжь зыкъедгъэIэтыщт.\n- ШъуигухэлъышIухэр Тхьэм къыжъудегъэхъух.